Amerika ponovno bilježi ekonomski rast, ali bez novih radnih mjesta (28/2/04) - 2004-02-27
Otkako je predsjednik Bush došao u Bijelu kuću, bez posla ostalo 2.2 milijuna Amerikanaca
Američko gospodarstvo zabilježilo je u zadnjem tromjesečju 2003. godine rast od 4.1 posto. Kako javlja agencija Associated Press, takav se rast ocjenjuje “zdravim”, te ukazuje na solidno oživljavanje ekonomskih aktivnosti. Rast brutto društvenog proizvoda bio nešto veći od očekivanih 3.8 posto. Iako je bio manji nego u trećem tromjesečju – kad je iznosio rekordnih 8.2 posto – ekonomski rast je u zadnja tri mjeseca predstavljao solidan napredak. Ekonomisti prognoziraju da će se rast nastaviti i u prvom bi kvartalu ove godine trebao iznositi oko 4.5 posto. ****** Pa ipak, nezaposleni Amerikanci još uvijek ne osjećaju pozitivne efekte gospodarskog oživljavanja. Otkako je predsjednik Bush došao u Bijelu kuću, bez posla je ostalo 2 milijuna i 200 tisuća Amerikanaca – podsjeća Associated Press. Direktor Središnje banke Alan Greenspan i drugi ekonomisti, međutim, prognoziraju otvaranje novih radnih mjesta tijekom sljedećih nekoliko mjeseci. Kompanije su već povećale ulaganja u opremu i to po stopi od 15.1 posto u prošlom tromjesečju.